Broj: 711-I-1327-M-209/22-02-21

Zagreb, 29.travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Sanje Tomić direktorice trgovačkog društva Stambeno komunalno gospodarstvo** **društvo s ograničenom odgovornošću za komunalne djelatnosti, upravljanje zgradama i poslovanje nekretninama**,za davanjem mišljenja Povjerenstva, na 169. sjednici, održanoj 29. travnja 2022., daje sljedeće:

**MIŠLJENJE**

**I. Obveznica Sanja Tomić, direktorica trgovačkog društva Stambeno komunalno gospodarstvo** **društvo s ograničenom odgovornošću za komunalne djelatnosti, upravljanje zgradama i poslovanje nekretninama,** **ne može uz plaću za obnašanje ove javne dužnosti primati božićnicu, regres, dar za dijete i druge dodatne naknade za poslove obnašanja navedene javne dužnosti zabranjene odredbom članka 7. točke d) ZSSI/21-a.**

**II. Ukoliko bi obveznica, uz navedenu dužnost direktorice, u istom trgovačkom društvu povremeno obavljala poslove nekog drugog radnog mjesta te bi to bilo uređeno ugovorom o radu, mogla bi temeljem obavljanja ovih poslova ostvarivati primitke iz točke I., jer se u tom slučaju ne bi radilo o zabranjenoj dodatnoj naknadi za poslove obnašanja javne dužnosti.**

**III. Nije u suprotnosti s odredbama ZSSI/21-a, ako je to određeno zakonom, podzakonskim aktom, općim aktom poslodavca ili ugovorom o radu, ovisno o tome koji konkretni akti se na njega primjenjuju, da uz plaću za obnašanje javne dužnosti, ostvaruje sljedeće novčane primitke:**

**- dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), te koristi službene stanove, prijevozna sredstava,** **računalo i mobitel,**

**- plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti,**

**- potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja,**

**- otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, te od poslodavca plaćene edukacija povezane s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti,**

**jer navedeni primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.**

Obrazloženje

Zahtjev za davanjem mišljenja Povjerenstva podnijela je Sanja Tomić, direktorica trgovačkog društva Stambeno komunalno gospodarstvo društvo s ograničenom odgovornošću za komunalne djelatnosti, upravljanje zgradama i poslovanje nekretninama. U knjigama ulazne pošte Povjerenstva zahtjev je zaprimljen 20. travnja 2022. pod poslovnim brojem 711-U-4239-M-209/22-01-5, povodom kojeg se vodi predmet broj M-209/22.

Uvidom u registar nadležnog Trgovačkog suda, utvrđeno je da je jedini osnivač/član trgovačkog društva Stambeno komunalno gospodarstvo društvo s ograničenom odgovornošću za komunalne djelatnosti, upravljanje zgradama i poslovanje nekretninama Grad Ogulin.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI/21-a stoga je Sanja Tomić direktorica trgovačkog društva Stambeno komunalno gospodarstvo društvo s ograničenom odgovornošću za komunalne djelatnosti, upravljanje zgradama i poslovanje nekretninama obveznica ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznica u zahtjevu traži mišljenje Povjerenstva vezano za primitak dodatnih naknada kao što su božićnica, regres, bonovi u naravi i sl.

Naime, navodi kako osobno obavlja velik dio poslova prethodnog radnog mjesta u trgovačkom društvu u kojom je sada direktorica te traži mišljenje Povjerenstva na koji način sa osnivačem dogovoriti plaću i može li se isto regulirati aneksom ugovoru o radu.

Sukladno članku 7. točki d) ZSSI/21-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI/21-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI/21-a obnašaju, osim ako posebnim zakonom za pojedine kategorije obveznika nije drukčije propisano.

Sanja Tomić, direktorica trgovačkog društva Stambeno komunalno gospodarstvo društvo s ograničenom odgovornošću za komunalne djelatnosti, upravljanje zgradama i poslovanje nekretninama ne može uz plaću za obnašanje navedene javne dužnosti primati i božićnicu, regres, dar za dijete, uskrsnicu i sl. jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI/21-a.

Međutim, ako bi obveznica uz dužnost direktorice trgovačkog društva povremeno u istom društvu obavljala poslove nekog drugog radnog mjestate bi to bilo uređeno ugovorom o radu, mogla bi u tom svojstvu ostvarivati primitke božićnice, regresa, i druge dodatne naknade, jer u tom slučaju one ne bi bile primljene povodom obnašanja dužnosti direktorice trgovačkog društva, već za obavljanje te druge djelatnosti, slijedom čega se ne bi radilo o dodatnoj naknadi za poslove obnašanja javne dužnosti.

Potrebno je da pravo na primitak ovih naknada proizlazi iz ugovora o radu, Zakona, podzakonskog akta ili općeg akta poslodavca, ovisno o tome koji se od istih na konkretnog obveznika primjenjuju, pri čemu Povjerenstvo nije nadležno upućivati obveznike u odnosu na formu reguliranja njihovog radnopravnog statusa te u tome smislu dati obveznici uputu vezano za reguliranje njene plaće.

Povjerenstvo polazeći od članka 5. stavka 1. točki 2. ZSSI/21-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe, pri čemu obveznik ima pravo na ove isplate ako je to ugovorom ili nekim drugim aktom određeno.

Naknade drugih troškova za obnašanje javne dužnosti odnose se na dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, te naknade troškova smještaja u svezi s radnim odnosom (režijski troškovi, najamnina), te obveznik može koristiti stanove, prijevozna sredstva, računala i mobitel, koji su u vlasništvu poslodavca ili ih isti čini dostupnim obvezniku temeljem nekog drugog pravnog osnova (npr. leasing vozila).

Osim toga, nije suprotno odredbama ZSSI/21-a da obvezniku istodobno uz primanje plaće budu plaćene premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, imajući u vidu da su navedeni slučajevi osiguranja povezani s rizicima koji nastaju ili su povezani s obnašanjem javne dužnosti, ako je nekim aktom to pravo određeno.

Nadalje, ako je nekim aktom to pravo određeno, Povjerenstvo tumači da obveznici mogu primiti različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti, ukoliko nastupe izvanredne okolnosti koje su povod za isplatu, jer niti ove isplate ne predstavljaju zabranjenu dodatnu naknadu na plaću,

Navedeno se odnosi na potpore za novorođenče, potpore za slučaj smrti člana uže obitelji, potpore zbog invalidnosti radnika, potpore za slučaj smrti radnika te potpore zbog neprekidnog bolovanja.

Također, obveznici imaju pravu na otpremninu zbog odlaska u mirovinu, otpremninu zbog prestanka radnog odnosa zbog proteka mandata ili drugog neskrivljenog razloga, te otpremninu zbog ozljede na radu ili profesionalne bolesti, jer se ne radi o primicima koji se isplaćuju uz plaću, već su u svezi s prestankom radnog odnosa, kao i na propisano ili ugovoreno uvećanje osnovice plaće za navršene godine radnog staža, kada se povećava sama osnovna plaća obveznika.

U odnosu na plaćanje edukacije i stručnih usavršavanja od strane tijela javne vlasti u kojem obnašaju dužnosti, isti bi mogli biti plaćeni ako bi svrha edukacije ili usavršavanja, koji bi trajali određeno kraće vremensko razdoblje, bilo stjecanje stručnih znanja i vještina povezanih s obnašanjem javne dužnost, odnosno ako bi iste imale za cilj stjecanje certifikata koji je pretpostavka za obavljanje određenih poslova u tijelu javne vlasti (npr. poslovi javne nabave), s obzirom da bi u ovome slučaju edukacije i usavršavanje bili ponajprije u javnom interesu.

Obveznici nemaju pravo na plaćanje troškova sistematskog zdravstvenog pregleda za vrijeme trajanja radnog odnosa, jer se ne bi radilo o naknadi stvarnih troškova povezanoj sa obnašanjem javne dužnosti, kao niti o primitku koji bi bio isplaćen ako bi nastupila izvanredna okolnost koja je temelj za isplatu, već o dodatnoj naknadi za poslove obnašanja javne dužnosti.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Sanja Tomić, putem elektroničke dostave
2. Objava na internetskoj stranici Povjerenstva
3. Pismohrana